
Text rozhodnutia
Súd: Krajský súd Nitra Spisová značka: 11S/256/2018 Identifikačné číslo súdneho spisu: 4018200802 Dátum vydania rozhodnutia: 22. 05. 2019 Meno a priezvisko sudcu, VSÚ: JUDr. Eva Šišková ECLI: ECLI:SK:KSNR:2019:4018200802.3 Uznesenie Krajský súd v Nitre, v právnej veci žalobcu: L. H., nar. XX. XX. XXXX, O. tr. XX, I., zastúpeného JUDr. Pavlom Gráčikom, advokátom, Farská 40, Nitra, proti žalovanému: Okresný úrad Nitra, Štefánikova tr. 69, Nitra, za účasti: Železnice Slovenskej republiky, Klemensova 8, Bratislava, IČO: 31 364 501, o správnej žalobe zo dňa 19. 12. 2018 proti rozhodnutiu žalovaného č. T.-XXXX/XXXXXX zo dňa 10. 10. 2018, v konaní o návrhu žalobcu na priznanie odkladného účinku správnej žalobe, takto r o z h o d o l : Súd z a m i e t a návrh žalobcu zo dňa 19. 12. 2018 na priznanie odkladného účinku správnej žalobe. o d ô v o d n e n i e : 1. Žalobca sa žalobou zo dňa 19. 12. 2018, osobne podanou tunajšiemu súdu dňa 20. 12. 2018, domáhal preskúmania zákonnosti rozhodnutia žalovaného č. T.-XXXX/XXXXXX zo dňa 10. 10. 2018, ktorým žalovaný zamietol odvolanie žalobcu a potvrdil rozhodnutie Obce Lužianky, č. XXX/XXXX-XXXX- XX-Žá zo dňa 13. 06. 2018. Predmetným rozhodnutím prvostupňový správny orgán vydal stavebníkovi Železnice Slovenskej republiky stavebné povolenie pre stavbu „G. intermodiálnej dopravy“ U. XX G. Y. v rozsahu stavebného objektu SO XX-XX-XX Príjazdová komunikácia na spevnenú plochu pre skladovanie tovarov. V predmetnom rozhodnutí zároveň prvostupňový správny orgán stanovil podmienky na uskutočnenie stavby a rozhodol o námietkach účastníkov konania. 2. Žalobca v samotnej žalobe zo dňa 19. 12. 2018 navrhol s poukazom na § 185 písm. a) zákona č. 162/2015 Z. z. Správny súdny poriadok priznať správnej žalobe odkladný účinok, nakoľko pokiaľ by sa ukázalo, že realizácia povoľovanej výstavby nie je v súlade so zákonom (najmä zákonom č. 24/2006 Z. z. o posudzovaní vplyvov na životné prostredie), bola by tu hrozba závažnej ujmy, a to najmä vo vzťahu k životnému prostrediu. 3. Žalovaný sa k návrhu na priznanie odkladného účinku žaloby vyjadril vo vyjadrení k žalobe zo dňa 06. 05. 2019. Uviedol, že návrh na priznanie odkladného účinku žalobe považuje za nedôvodný a neopodstatnený. Navyše, ani v tomto prípade žalobca nijako nepreukázal jeho dôvodnosť (žalobca návrh odôvodnil iba tým, že „pokiaľ by sa ukázalo, že realizácia povoľovanej výstavby nie je v súlade so zákonom, bola by tu hrozba závažnej ujmy, a to najmä vo vzťahu k životnému prostrediu“). V tomto prípade ide iba o všeobecné konštatovanie, bez bližšej konkretizácie, a teda na základe tohto návrhu nemožno žalobe priznať odkladný účinok. Navyše, ako vyplýva z vyššie uvedených skutočností, samotná žaloba nie je dôvodná ani udržateľná, a teda aj z tohto dôvodu by priznanie odkladného účinku bolo nielenže nezákonné, ale aj nespravodlivé vo vzťahu k stavebníkovi. Stavebník splnil a preukázal splnenie všetkých podmienok pre povolenie predmetnej stavby, a teda prerušenie stavebných prác (z dôvodu priznania odkladného účinku na podklade nedôvodného a účelového návrhu žalobcu a bez naplnenia zákonných predpokladov a podmienok) by predstavovalo neprimeraný zásah do jeho práv. Na druhej strane žalobcom tvrdené spôsobenie závažnej ujmy na životnom prostredí je nielenže nekonkretizované, ale aj nepreukázané. Priznanie odkladného účinku v žalobe nestačí len všeobecne konštatovať, že bez priznania odkladného účinku by hrozila závažná ujma na životnom prostredí, ale túto hrozbu je potrebné konkretizovať (teda aká ujma hrozí) a odôvodniť (na základe akých skutočností by mohlo dôjsť k takejto ujme), k čomu však nedošlo. Podľa názoru žalovaného žiadna ujma na životnom prostredí nehrozí. 4. Podľa § 184 zák. č. 162/2015 Z. z. Správny súdny poriadok (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. Podľa § 188 vyššie citovaného zákona, ak správny súd návrhu žalobcu nevyhovie, uznesením ho zamietne. 5. Priznaním odkladného účinku správnej žalobe sa pozastavujú všetky účinky napadnutého rozhodnutia alebo opatrenia orgánu verejnej správy a takéto rozhodnutie alebo opatrenie nemôže ani byť podkladom pre vydanie naň nadväzujúcich rozhodnutí, resp. opatrení. Odkladný účinok môže nastať zo zákona alebo na základe jeho priznania rozhodnutím správneho súdu. Podanie správnej žaloby však vo všeobecnosti nemá odkladný účinok, ak nie je normatívne ustanovené inak. Ak správny súd zistí dôvodnosť návrhu v zmysle podmienok vymedzených v ust. § 185 písm. a/ a b/ SSP, rozhodne uznesením o priznaní odkladného účinku správnej žalobe. V opačnom prípade správny súd návrh uznesením zamietne. 6. V predmetnej veci žalobca v samotnej žalobe zo dňa 19. 12. 2018, v ktorej sa domáha preskúmania a zrušenia vyššie označeného rozhodnutia žalovaného zo dňa 19. 12. 2018 žiadal, aby súd priznal podanej žalobe odkladný účinok z dôvodov, ktoré uvádza v podanej žalobe. 7. Odkladný účinok správnej žalobe podľa ust. § 184 a nasl. SSP možno priznať len v prípade, ak sú splnené podmienky stanovené v § 185 SSP, teda v prípade, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, alebo ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 8. Rozhodnutie o priznaní odkladného účinku správnej žalobe je teda výnimočným rozhodnutím, ktorým sa prelamujú právne účinky právoplatného rozhodnutia orgánu verejnej správy. Základnou a nevyhnutnou podmienkou toho, aby súd priznal správnej žalobe odkladný účinok je okrem iného stav, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila žalobcovi závažná ujma, značná hospodárska škoda, či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. Žalobca žiadny takýto stav, t. j. existenciu závažnej ujmy nepreukázal a neoznačil ani dôkazy smerujúce k tomu, že by takýto stav mal, resp. mohol vzniknúť v dôsledku toho, že jeho žalobe nebude priznaný odkladný účinok. Žalobca musí v návrhu uplatniť niektorý zo zákonných dôvodov uvedených pre priznanie odkladného účinku žaloby, čo znamená, že žalobca má povinnosť uviesť tvrdenia a niektorý z dôvodov pre priznanie odkladného účinku podanej žaloby musí i preukázať, čo v predmetnej veci žalobca neurobil. 9. Tvrdenie žalobcu, že pokiaľ by sa preukázalo, že realizácia povoľovanej výstavby nie je v súlade so zákonom (najmä so zákonom č. 24/2006 Z. z.), bola by tu hrozba závažnej ujmy najmä vo vzťahu k životnému prostrediu, nie je dôvodom na to, aby súd vyhovel návrhu žalobcu a podanej žalobe priznal odkladný účinok. Z právneho stavu vytvoreného žalobou napadnutým rozhodnutím podľa názoru súdu nevyplýva potreba dočasnej úpravy pomerov v správnom konaní. Žalobca, ktorý žiadal o priznanie odkladného účinku podanej žaloby, má jednak povinnosť tvrdenia dôvodov na priznanie odkladného účinku žaloby a niektorý z týchto dôvodov musí správnemu súdu i preukázať, čo žalobca neurobil. 10. Správny súd po oboznámení sa s návrhom žalobcu zo dňa 19. 12. 2018 na priznanie odkladného účinku správnej žalobe, ktorý je súčasťou podanej žaloby a s pripojenými rozhodnutiami správnych orgánov, dospel k záveru, že tento návrh žalobcu nie je dôvodný, a preto ho v zmysle ust. § 188 SSP zamietol. 11. Správny súd takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto uzneseniu nie je prípustná kasačná sťažnosť (ust. § 439 ods. 2 písm. e/ zákona č. 162/2015 Z. z. Správneho súdneho poriadku).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2019:4018200802.3 (dáta aktuálne k 14. 11. 2026). Záväzné je znenie zverejnené súdom.




